
ΘΕΜΑ ΛΟΓΟΔΟΣΙΑΣ 
(4η ειδική συνεδρίαση, την Πέμπτη 27 Αυγούστου 2026)
«Για τη μετακίνηση των φοιτητών»
20.8.2026

Στο περιφερειακό συμβούλιο, στη συνεδρίαση της Πέμπτης 30 Απρίλη, φοιτητικοί Σύλλογοι έκαναν, για άλλη μια φορά, αγωνιστική παρέμβαση,  υπερασπιζόμενοι το αυτονόητο δικαίωμά τους στη μετακίνηση και με βασικό αίτημα τη μείωση του κόστους μετακίνησης και τη λήψη ουσιαστικών μέτρων στήριξης από την Περιφέρεια. 
Συγκεκριμένα, όπως οι ίδιοι οι φοιτητές τόνισαν,  σε μια περίοδο που το κόστος σπουδών συνεχώς αυξάνεται, το κόστος για τις μετακινήσεις είναι αβάσταχτο, ενώ η κατάσταση έχει χειροτερέψει, αφού πάνω στις αυξήσεις που έγιναν στο παρελθόν, τώρα, με άλλη μία αύξηση του εισιτηρίου,  μετακυλίονται  στους φοιτητές και οι συνέπειες του ιμπεριαλιστικού πολέμου στη Μέση Ανατολή.
Όπως ανέφεραν,  το φοιτητικό εισιτήριο πλέον κοστίζει 1 ευρώ για τη διαδρομή μέχρι το Πανεπιστήμιο Κρήτης και 0,80 λεπτά μέχρι το ΕΛΜΕΠΑ! Αυτό, για τους φοιτητές της πόλης σημαίνει ότι πρέπει να διαθέτουν 40 ευρώ τον μήνα για να ανεβαίνουν στη σχολή  τους, μόνο τις καθημερινές, ενώ για τους φοιτητές που μένουν στις εστίες του Π.Κ. εκτός κέντρου, τα έξοδα είναι 1,80 ευρώ για την κάθε διαδρομή,  δηλαδή 3,60 ευρώ κάθε μέρα!  Ταυτόχρονα,  το κόστος της μηνιαίας κάρτας μετακίνησης είναι αδιανόητα υψηλό, στα 45 ευρώ με φοιτητική έκπτωση, ενώ  υπογράμμισαν ότι για αποστάσεις πολύ μικρές σε σχέση με άλλες πόλεις, πληρώνουν υπέρογκα ποσά, με τα ιδιωτικά ΚΤΕΛ Ηρακλείου να αισχροκερδούν στις πλάτες των πολιτών και των φοιτητών της πόλης και με τη δημοτική  και την περιφερειακή αρχή  να μην παίρνουν κανένα μέτρο. 
Οι φοιτητικοί Σύλλογοι  έχουν και στο παρελθόν παρέμβει στο περιφερειακό συμβούλιο με το ίδιο αίτημα, χωρίς ωστόσο να υπάρξει αποτέλεσμα, παρά τις υποσχέσεις της περιφερειακής αρχής ΠΑΣΟΚ – ΝΔ για στήριξή τους  και παρέμβαση  στο Αστικό ΚΤΕΛ. 
Και στις 30 Απρίλη -παρουσία των Φοιτητικών Συλλόγων- η περιφερειακή αρχή  δεσμεύτηκε ότι «προτίθεται να συμβάλει, στο πλαίσιο των δυνατοτήτων της, ώστε να στηριχθούν οι φοιτητές και να διασφαλιστεί η εύρυθμη λειτουργία των πανεπιστημιακών τμημάτων στο νησί.». 
Στα  Χανιά, οι φοιτητές, έπειτα από συνεχόμενες πιέσεις και διεκδικήσεις, πέτυχαν την έκδοση μηνιαίας κάρτας απεριορίστων διαδρομών χαμηλού κόστους για τη μεταφορά τους, κάτι που, όπως σημειώνουν οι ίδιοι οι φοιτητές, χρειάζεται να γίνει άμεσα και για τους υπόλοιπους φοιτητές του νησιού μας, ως ελάχιστο μέτρο στήριξης, με έκτακτο κονδύλι για την έκδοση μηνιαίας φοιτητικής κάρτας απεριορίστων διαδρομών χαμηλού κόστους για όλους τους φοιτητές της Κρήτης. 
Η κατάσταση που βιώνουν οι φοιτητές και οι φοιτήτριες που έρχονται αντιμέτωποι με την ακρίβεια, τα πανάκριβα ενοίκια, βασικά αγαθά, την πανάκριβη Ενέργεια, την πανάκριβη μετακίνηση, κτλ,  ενώ οι περισσότεροι αναγκάζονται να δουλεύουν παράλληλα με τις σπουδές τους για να τα βγάλουν πέρα και ταυτόχρονα κρέμεται από πάνω τους η απειλή της διαγραφής, συνολικά τα εμπόδια που αντιμετωπίζουν στις σπουδές τους και στην πρόσβασή τους στην πανεπιστημιακή παιδεία,  είναι αποτέλεσμα της πολιτικής της σημερινής κυβέρνησης και όλων των προηγούμενων. Δεν εξασφαλίζουν  τις υλικές προϋποθέσεις στα πανεπιστήμια, όπως δωρεάν σίτιση, στέγαση και μετακίνηση, προκειμένου και τα παιδιά των λαϊκών οικογενειών να μπορούν να σπουδάζουν στο αντικείμενο που έχουν επιλέξει και πετύχει με τους κόπους τους, χωρίς να επιβαρύνουν οικονομικά τις οικογένειές τους. Αντίθετα, η κυβέρνηση και η βολική αντιπολίτευση αντιμετωπίζουν  τις ανάγκες των φοιτητών ως κόστος, την ίδια στιγμή που βρίσκουν δισεκατομμύρια ευρώ για να τα χαρίσουν σε μεγάλους μονοπωλιακούς ομίλους και  για να τα δώσουν σε πολεμικούς εξοπλισμούς, εμπλέκοντας τη χώρα μας ακόμα πιο ενεργά στον πόλεμο. Επιπλέον,  παραδίδουν το πανεπιστήμιο στους εμπόρους πτυχίων και γενικεύουν τη λειτουργία του δημοσίου πανεπιστημίου ως επιχείρηση πώλησης εκπαιδευτικών προϊόντων. 
Με βάση τα παραπάνω, καλούμε την περιφερειακή αρχή να ενημερώσει για  τη λύση με τη μορφή επιδότησης -για την οποία στο περιφερειακό συμβούλιο έγινε αναφορά ότι «δρομολογείται» - και να απαντήσει συγκεκριμένα για τις ενέργειες αρμοδιότητάς της και απαίτησης από τα αστικά ΚΤΕΛ και την κυβέρνηση,  ενόψει της νέας ακαδημαϊκής χρονιάς, για  :
· Την έκδοση μηνιαίας φοιτητικής κάρτας απεριορίστων διαδρομών χαμηλού κόστους για όλους τους φοιτητές της Κρήτης, με έκτακτο κονδύλι,  ως ελάχιστο μέτρο στήριξης.
· Την πύκνωση των δρομολογίων με εξασφάλιση του αναγκαίου προσωπικού και των απαραίτητων οχημάτων.
· Την παρέμβαση στο υπουργείο Υποδομών και Μεταφορών για να κάνει τις απαραίτητες ενέργειες και διαδικασίες με τα αστικά ΚΤΕΛ, ώστε να εκδίδεται κάρτα δωρεάν μετακίνησης για όλους τους φοιτητές/τριες, οι οποίοι αυτή τη στιγμή μετακινούνται με μηνιαία ή τριμηνιαία κάρτα, με κόστος δυσβάσταχτο για τον οικονομικό τους προϋπολογισμό.
· Την ανάγκη για δημόσια αστική συγκοινωνία σε όλες τις πόλεις με σύγχρονα λεωφορεία και μεγαλύτερη συχνότητα δρομολογίων, έτσι ώστε να εξασφαλίζεται η μεταφορά των φοιτητών, των εργαζομένων από και προς την εργασία τους, και όλων των πολιτών.

Δημήτρης Βρύσαλης,
περιφερειακός σύμβουλος της «Λαϊκής Συσπείρωσης» Κρήτης.

